
Kvalitets- og Servicemål

Formål og anvendelse af kvalitets- og servicemål
Kvalitets- og serviceniveauet for helhedsplejen udgør den politiske ramme for, hvilken hjælp ældre borgere i Nordfyns Kommune kan forvente – og hvilken kvalitet kommunen vil stå på mål for. Det fastlægger både ambitionen for den oplevede kvalitet i plejen og de metoder, der anvendes i leveringen af hjælpen.
Kvalitetsmålene udtrykker kommunens ambitioner for den oplevede kvalitet i plejen. Det er de mål, vi som kommune ønsker at blive målt på – og som borgeren skal kunne genkende i mødet med helhedsplejen. Disse mål er i overensstemmelse med Ældretilsynets grundlæggende vurderingstemaer og danner grundlag for at vurdere effekten af kommunens samlede indsats.
Servicemålene beskriver de metoder og den praksis, som leverandører af helhedspleje forventes at anvende. De afspejler den politiske hensigt bag masterplanerne og sikrer en ansvarlig og differentieret ressourceanvendelse, hvor hjælpen målrettes dem med størst behov. Servicemålene er således både en forventningsafstemning med borgeren og en rammesætning for, hvordan hjælpen leveres i praksis – altid baseret på en faglig helhedsvurdering af den enkeltes situation.
Tilsammen udgør kvalitets- og servicemålene det styringsmæssige grundlag for helhedsplejen – og gør det muligt at omsætte politiske prioriteringer til konkret praksis i mødet med borgeren.

Kvalitetsmål for helhedsplejen
Helhedsplejens kvalitetsmål sætter retningen for den ældrepleje, som Nordfyns Kommune ønsker at tilbyde sine borgere. De udtrykker både værdien i den hjælp, der ydes, og den kvalitet, borgeren skal opleve:
	1. Helhedsorienteret ældrevelfærd

	Nordfyns Kommune har som målsætning at levere tryghed, sundhed, trivsel og tilfredshed i nye og bæredygtige former. Fokus er på at skabe helhed i hverdagen, hvor alle indsatser understøtter borgerens samlede livssituation.


	2. Et selvstændigt og meningsfuldt liv

	Nordfyns Kommune har som ambition at styrke den enkeltes mulighed for at leve et selvstændigt og meningsfuldt liv. Al hjælp tager udgangspunkt i, hvordan borgeren bedst muligt kan bevare eller genvinde sin funktionsevne, frihed og livskvalitet. Derfor inddrager vi altid borgeren i, hvordan vi sammen finder den rette støtte på vejen mod et aktivt og selvstændigt liv.


	3. Tværfaglig, koordineret og kontinuerlig indsats

	Hjælpen tilrettelægges og udføres af tværfagligt personale med blik for den enkelte borgers behov og livssituation. Der tilstræbes høj kontinuitet og så få skift i medarbejdere som muligt for at sikre tryghed og sammenhæng.


	4. Samspil med civilsamfund og netværk

	Ældrevelfærd skabes ikke alene i kommunen, men i fællesskab med pårørende, lokale netværk og civilsamfund. Det tætte samarbejde med borgerens omgivelser er centralt for en helhedsorienteret indsats.


	5. Forebyggelse gennem fællesskab

	Et aktivt liv i meningsfulde fællesskaber er den bedste forebyggelse. Derfor er det en del af kvalitetsmålet, at helhedsplejen bidrager til at skabe adgang til fællesskaber og aktiviteter, der fremmer trivsel og sundhed.


	6. En arbejdsplads med mening og muligheder

	Der skal kontinuerligt rettes fokus mod at stimulere de faglige miljøer samt udvises stor tillid til medarbejdere og ledere på området. At arbejde med helhedspleje, skal være et arbejde med mening og muligheder





Servicemål for helhedsplejen
Servicemålene konkretiserer, hvordan hjælpen skal tilrettelægges og leveres i praksis. De udtrykker en fagligt funderet tilgang og en tydelig politisk prioritering:
	1. Differentieret og mindst indgribende hjælp

	Hjælpen ydes med udgangspunkt i en personcentreret og rehabiliterende tilgang. Det betyder, at hjælpen tilpasses den enkeltes livssituation og funktionsevne – og justeres over tid. Hjælp gives med respekt for borgerens egne ressourcer.


	2. Hjemme først

	Der prioriteres hjælp i eget hjem frem for flytning til plejehjem. Indsatsen skal understøtte borgerens mulighed for at blive længst muligt i eget liv og egne rammer.


	3. Fokus på selvhjulpenhed og ansvar

	Når en borger er i stand til at klare sig selv, er det forventningen, at vedkommende gør det. Samtidig skal hjælpen understøtte og motivere til at fastholde eller genvinde evnen til selvhjælp.


	4. Først teknologi og fællesskab – derefter personale

	Velfærdsteknologi, fællesskaber og samarbejde med civilsamfund prioriteres forud for hjælp udført af personale. Borgeren informeres løbende om mulighederne og får støtte til at bruge teknologien eller tilgå fællesskaber.


	5. Klinikker og holdtilbud frem for hjemmebesøg

	Hjælp tilbydes i sundhedsklinikker eller holdtilbud. Disse løsninger understøtter både funktionsevne og fællesskab og anvendes som udgangspunkt frem for hjemmelevering.


	6. Konkrete tiltag med teknologisk og fagligt sigte

	Der arbejdes hele tiden med implementering af metoder som skaber omstilling til Ny Velfærd  og understøtter implementering Masterplanerne
Som fx:
· Robotstøvsugere og gulvvaskere anvendes til gulvrengøring, hvor borgeren ikke selv eller via pårørende kan varetage opgaven.
· Dosisdispenseret medicin tilbydes, når det er fagligt relevant og understøtter borgerens funktionsevne.
· Implementering af principafgørelse 20-22 fra Ankestyrelsen vedrørende bevilling af kompressionsstrømper pr. 1. april 2025.




Kvalitets- og servicemålene for helhedsplejen sætter en tydelig retning for, hvad borgeren kan forvente – og hvad kommunen vil måles på. De erstatter de tidligere kvalitetsstandarder og skaber et samlet, men differentieret styringsgrundlag, der gør det muligt at tilpasse hjælpen efter borgernes behov og kommunens politiske ambitioner. Med denne tilgang realiseres intentionerne i Ældreloven, samtidig med at faglighed, ansvarlighed og menneskelighed forbliver kernen i den ældrepleje, Nordfyns Kommune står på mål for.

